<classify> SERIKALI ya Zanzibar SMZ inakusudia kuweka mfumo mzuri zaidi wa kufuatilia kesi za udhalilishaji wa kijinsia katika sehemu mbalimbali, ikiwamo vituo vya polisi. Hayo yalisemwa na Waziri wa Uwezeshaji Wanawake, Wazee na Watoto, Maudline Castico, katika maadhimisho ya siku 16 za kupinga ukatili wa kijinsia mjini Unguja juzi.Alisema takwimu zinaonesha kuwa, matukio ya vitendo vya udhalilishaji wa kijinsia yamekuwa yakiongezeka siku hadi siku katika visiwa vya Unguja na Pemba.Kwa mfano katika mkoa wa Mjini Magharibi A jumla ya matukio 134 ya udhalilishaji wa kijinsia yametokea, huku katika mkoa wa Mjini Magharibi B yakiwa matukio 113, alisema.Castico aliitaja hatua zitakazochukuliwa kukabiliana na hali hiyo kuwa ni, ni kuweka mfumo mzuri wa takwimu za matukio ya udhalilishaji wa kijinsia katika maeneo muhimu ikiwamo vituo vya polisi.Tunataka kuweka vizuri takwimu za matukio ya vitendo vya udhalilishaji wa kijinsia katika mfumo unaofahamika, ambapo zikihitajika zitakuwa zikipatikana kirahisi na kwa ajili ya ufuatiliaji, alisema.Alisema serikali inakusudia kuzifuatilia kwa karibu kesi za udhalilishaji wa kijinsia zilizokwama katika sehemu mbalimbali ikiwamo katika vituo vya polisi. Alisema mikakati hiyo itajenga uhusiano wa karibu kati ya vyombo vya sheria, ikiwamo mahakama, polisi na ofisi ya Mkurugenzi wa Mashtaka DPP.Mkurugenzi wa Utafiti wa Idara ya Wanawake na Watoto, Mhaza Gharib, alisema kwa sasa hakuna utaratibu mzuri wa utunzaji takwimu za matukio ya vitendo vya udhalilishaji wa kijinsia kwa mchanganuo wake.Tunataka kuweka utaratibu mzuri wa taarifa za matukio ya vitendo vya udhalilishaji wa kijinsia ikiwamo takwimu zinazokusanywa katika vyanzo vya habari ziwe sahihi, alisema.Katibu Mkuu Wizara ya Uwezeshaji Wanawake, Watoto na Wazee, Fatma Gharib Bilali, aliyapongeza mashirika ya kimataifa ambayo yamekuwa yakifanya kazi nao kwa karibu katika kudhibiti ukatili wa kijinsia.Tunayapongeza mashirika ya kimataifa, ikiwamo Unicef na UNFPA, kwani yametusaidia sana katika mapambano dhidi ya vitendo vya udhalilishaji wa kijinsia, alisema.  <topic>: KITAIFA 